
Aesculus hippocastanum létjogosultsága települések zöldfelületein egy konkrét példán keresztül

Kulcsszavak: vadgesztenye; település; fasor; zöldfelület; várostűrés
A kunbaracsi vadgesztenye fasor példáján keresztül vizsgáltam a közönséges vadgesztenye (Aesculus hippocastanum) várostűrő képességét. Azért ezt a 42 fából álló állományt választottam, mert ezen a településen élek, így régóta nyomon követem a fasor állapotváltozásait. Azonban ezeket a fákat semmilyen növényvédelmi kezeléssel nem védték a kártevőktől és kórokozóktól. Fontos azt is megjegyezni, hogy a fasor példányai a villanyvezetékek alatt találhatók, ezért rendszeresen vissza vannak csonkolva, amit ez a faj egyébként is nehezen tűr. A sebfelületeket sajnos nem kezelik, ezáltal utat engedve a farontó gombák megtelepedésének.
 Vizsgáltam a fasor állapotát Fakopp műszer segítségével, amellyel a belső korhadásokat roncsolás nélkül tudtam felmérni. Egészségügyi felmérést végeztem az ICP Forests 2022-es metodikájának segítségével, amely egy nemzetközileg is elfogadott vizsgálati metodika. A metodika segítségével a fák külső egészségügyi állapotát mértem fel. Beleértve a viharok okozta ágtöréseket és a kezeletlen sebfelületek után visszamaradt korhadásokat. A fasor aknázómoly fertőzöttségét egy szex-feromonos rovarcsapda segítségével követtem nyomon, amelyet a fasor egyik példányára helyeztem ki. Az eredményeket összehasonlítottam olyan csapdák fogási adataival, amelyek olyan területekről származnak, ahol az aknázómoly ellen rendszeres növényvédelmi intézkedéseket alkalmaznak (kecskeméti fogási eredmények).



